સમયનો પુનર્જન્મ થતો નથી, સમય રિ-સાઈકલ થતો નથી, આપણને બીજાનો સમય મળી શકતો નથી. "ટાઈમ ઈઝ મની" કહેનાર માણસે જડ અને બુદ્ધિહીન માણસોને સરળતાથી સમજાવવા માટે આ કહેવત શોધી હશે. સમયનો સદુપયોગ કેમ કરવો એનું એક શાસ્ત્ર વિકસ્યું છે. ડૉ. નગેન્દ્ર સિંહ યુરોપની હેગની આંતરરાષ્ટ્રીય કૉર્ટના જજ હતા અને ભારતના એકમાત્ર પ્રતિનિધિ હતા. એ વર્ષે-બે વર્ષે એક પુસ્તક પણ પ્રકટ કરી લેતા હતા. એક વાર એમને પૂછવામાં આવ્યું : સર! તમે આટલા બધા વ્યસ્ત રહો છો તો તમને અવકાશ મળે છે કેવી રીતે પુસ્તક લખવાનો? અને ડૉ. નગેન્દ્ર સિંહે શાંતિથી ઉત્તર આપ્યો : ચા પીતી વખતે તમે કેટલો સમય બગાડો છો? મેં એ સમયે ઓછામાં ઓછું એક પાનું રોજ લખવાનો નિર્ણય રાખ્યો છે. વર્ષમાં 365 પાનાં તો તમે લખી શકો છો! એટલે એક પુસ્તક જેટલી સામગ્રી તમે એક વર્ષમાં જરૂર જમા કરી શકો છો. કડક શિસ્ત હોવી જોઈએ, અને ધૈર્ય...